નાણાવિભાગનાં સૂત્રોના જણાવ્યા પ્રમાણે આ વર્ષના બજેટમાં સૌથી વધારે ફોકસ ગ્રામ્ય વિસ્તારને આપવાનું નક્કી કરવામાં આવશે. શહેરી વિસ્તારો કરતાં વધારે યોજનાઓ ગ્રામ્ય વિસ્તારોને ધ્યાનમાં રાખીને બનાવવામાં આવી રહી હોવાનું જાણવા મળે છે. એટલે એટલું ચોક્કસ કહી શકાય કે રાજ્યના નાણામંત્રી નીતિન પટેલનું આવનારું બજેટ ગ્રામ્યલક્ષી બનીને રહેશે. સૂત્રોના જણાવ્યા પ્રમાણે સ્થાનિક સ્વરાજ્યની ચૂંટણીનાં પરિણામોને કારણે મુખ્યમંત્રી વિજય રૂપાણીની ભાજપ સરકારે ગ્રામ્યલક્ષી બજેટ બનાવવાનો નિર્ણય લીધો છે. તાલુકા અને જિલ્લા પંચાયતોમાં ભાજપની થયેલી હારથી સચેત બનેલી સરકારે ગ્રામ્ય વિસ્તારોમાં અનેક નવી સુવિધાઓ ઊભી કરવા માટેની કવાયત નવા બજેટ માટે કરી છે. સૂત્રોનું માનીએ તો વર્ષ ૨૦૧૭-૨૦૧૮નું બજેટ મુખ્યત્વે ગ્રામ્યલક્ષી હોવા સાથે કૃષિ પર વિશેષ ફોકસ કરનાર બજેટ તૈયાર કરવામાં આવી રહ્યું છે. ગુજરાતમાં ચાલી રહેલાં આંદોલનોને ધ્યાનમાં રાખીને યુવાનોને રોજગારીની તક પૂરી પાડી શકાય તે દિશામાં પણ ચોક્કસ જોગવાઇઓ કરવા પર ભાર મૂકવામાં આવી રહ્યો છે. યુવાનોને માત્ર સરકારી નોકરીમાં જ સ્થાન નહીં આપીને નાના-મધ્યમ ઉદ્યોગ તરફવાળા પર પણ ફોકસ કરવામાં આવશે. ઉપરાંત શિક્ષણ ક્ષેત્રે પણ અનેક ક્રાંતિકારી યોજનાઓ બજેટમાં સામેલ કરવામાં આવનાર હોવાનું સૂત્રો તરફથી જાણવા મળે છે.